Gastankstationer skyder i disse år op som paddehatte i det danske landskab, og i årtier har det været en sandhed for alle i transportbranchen, at naturgas er et mere miljøvenligt brændstof end diesel.

Det passer bare ikke længere, viser en ny rapport, som Teknologisk Institut har udarbejdet for Transport- og Byggestyrelsen samt for forskningsprogrammet EUDP.

Læs også: Naturgas i lastbiler næsten lige så sort som diesel

Ifølge rapporten udleder gasbusser og -lastbiler omtrent lige så meget CO2 som dieseludgaver pr. kilometer, i nogle tilfælde endda mere.

Samtidig er forureningen fra de tunge dieselkøretøjer minimeret så meget, at heller ikke byluften bliver mere forurenet af dieselmotorerne end gasmotorerne.

Desuden støjer gasbusser i store træk lige så meget dieselbusser, viser Teknologisk Instituts målinger.

Naturgassen indeholder flere brintatomer og færre kulstofatomer end diesel, og CO2-udslippet burde derfor være tilsvarende lavere. Den gevinst bliver imidlertid opvejet af, at dieselmotorerne er mere effektive, viser rapporten. Det kommer ikke bag på Christian Hedegaard Gravesen, der har udført målingerne på Teknologisk Instituts rullefelt.

»Alle folk siger, at vi sparer CO2 ved at køre på naturgas, men gasmotorerne har en dårligere virkningsgrad eller energiomsætning. Det spiser CO2-forspringet på brændstoffet,« konstaterer han.

»Resultaterne maner nogle af de forestillinger, som findes om naturgas til transport, i jorden,« tilføjer han.

Målingerne er udført på i alt fem køretøjer: To gasbusser i forskellig størrelse, en lastbil med gasmotor, samt en bus og en lastbil med dieselmotor, i øvrigt af samme model.

Alle køretøjerne lever op til den nyeste forureningsnorm, Euro 6. Den har vist sig langt mere effektiv til at nedbringe luftforurening fra dieselbusser og -lastbiler end de foregående udgaver af normen, fordi køretøjerne nu bliver testet på en måde, der bedre afspejler virkelig trafik.

Læs også: Elbilernes fiasko får regeringen til at satse på gas i danskernes biler

Dieselbussen og -lastbilen er udstyret med partikelfilter, og udslippet af sundhedsskadelige partikler er derfor meget lavt. Naturgasmotorerne burde i princippet slet ikke slippe partikler, men det gør de alligevel, i de fleste tilfælde flere end dieselbilerne, men dog stadig meget få. Christian Hedegaard Gravesen anslår på, at det kan skyldes rester af motorolie i gassen.

Kun når det gælder udslippet af de sundhedsskadelige kvælstofilter, NOx, har naturgaskøretøjerne ifølge Teknologisk Institut en fordel. Diesellastbilen udsender nemlig over dobbelt så meget NOx, som normen foreskriver, mens bussen trods samme motor overholder grænseværdierne.

Læs også: Nye personbiler forurener tre gange så meget som nye lastbiler

Teknologisk Institut foreslår bl.a. på, at det kan skyldes en dårligt indstillet SCR-katalysator på lastbilen, og at lastbilen er testet med mange stop for at simulere en renovationsvogn.

Netop renovationsbiler og busser er de mest udbredte gaskøretøjer herhjemme. Kommuner, naturgasselskaber og busselskaber har betalt ekstra for gasmotorerne og lovet en miljøgevinst for pengene.

Ifølge den nye rapport findes denne miljøgevinst i praksis ikke ved at køre på naturgas. Det kan dog være meget anderledes med biogas i tanken, men det regnestykke går rapporten ikke ind i.

Det mest aktive selskab bag gastankstationerne er HMN Naturgas, som også er landets største distributør af naturgas. HMN driver 8 af de 11 tankanlæg, der ifølge selskabets egen opgørelse er herhjemme.

Læs også: Danmark sylter gas i biler og busser

HMN Naturgas ønsker ikke at kommentere undersøgelsen fra Teknologisk Institut, fordi de ikke har nået at nærstudere den endnu.

»Vi kan ikke genkende de tal for brændstofforbruget i gaskøretøjet, som rapporten finder. Vi får ikke meldinger om et sådant overforbrug fra Arriva eller de affaldsselskaber, der kører med renovationsbiler. Derfor skal vi have kigget på tallene og fundet ud af, hvad forbruget skyldes,« siger direktøren for HMN Gashandel, Henrik Iversen.